
1.

Ólafur & Danni

Jónas rankaði við sér þar sem hann lá á bakinu í eyðimörk.  Það var mjög heitt.  Sólin skein á andlitið á honum þar sem hann lá, svo hann bar hönd við enni sér er hann reisti sig upp.  Hann skimaði umhverfis sig til þess að átta sig á hvar hann væri.  Umhverfis hann var stanslaust suð eins og fjöldi fjarstýrðra þyrlna væru á sveimi í kringum hann, en hann sá enga slíka, hvert sem hann leit.  Þarna voru bara runnar og kaktusar á stangli, svo langt sem augað eygði.  Hvað var hann að gera hér, í þessari eyðimörk?  Þetta var ekki staðurinn sem hann fór að sofa á, ekki herbergið hans, ekki rúmið hans.  Hann var berfættur og í náttfötunum sínum, eins og hann hafði verið þegar hann fór að sofa.  

Jónas heyrði eitthvert þrusk við hlið sér, og sá að þar var skröltormur að nálgast hann. Skröltormurinn reigði sig upp og skrölti ógnvænlega.  Illa leist Jónasi á skröltorminn, og hugsaði að nú yrði hann bitinn, og hann lægi illa í því, fastur í miðri eyðimörk, langt frá öllu.  En þá kvað við hvellur og skröltormurinn kipptist til, blóð skvettist úr honum, og hann lá og iðaði um í dauða-teygjum.

Jónas leit við, og sá þar mann á baki einhverrar skepnu sem hann hafði aldrei áður séð.  Þetta var eins og kentár, nema með hálfum hundi í stað hálfs manns.  Hest-hlutinn var brúnn, hunds-hlutinn var gulur.  Hann var með fram-loppur, sem héngu fram, og tungan lafði út.  Maðurinn sem sat á baki þessarar undra-skepnu var í leður-stígvélum, gallabuxum, köflóttri skyrtu, brúnu leður-vesti og með barðastóran hatt.  Hann hélt á sexhleypu sem enn rauk úr.

Maðurinn ávarpaði Jónas rólegur í fasi: "sæll, pílagrímur.  Því situr þú hér, svo undarlega klæddur?  Þú ert ekki einu sinni í skóm.  Varstu rændur?"

"Ha?  Ég?  Rændur... nei."

"Ertu ekki með byssu á þér?  Þú veist að eyðimörkin er full af allskyns meindýrum," hann benti með byssunni á leifarnar af snáknum, sem voru enn að kippast til.

"Byssu?  Ég á enga byssu."

"Hvað?  Ertu normí?"

"Ha?  Hvað er það?  Ég er bara tólf ára."

"Það er engin afsökun.  Snákarnir bíta þig, sama hve gamall þú ert," sagði maðurinn, og beygði sig til þess að taka eitthvað upp úr hnakk-töskunni sinni.  Hann dró upp afsagaða haglabyssu, og kastaði henni til Jónasar.  Jónas tók haglabyssuna upp.  Þetta var venjuleg pumpa, með aðeins meira en fets-löngu hlaupi.  Skeftið var enn á.  Jónas mundaði hólkinn.

"Þú verður að bera hana við öxl, annars missir þú hana bara þegar þú hleypir af."

Jónas bar byssuna upp að öxl og horfði eftir hlaupinu.

"Einmitt svona.  Þú þarft skotfæri.  Ekki sóa þeim öllum á einn orm," sagði maðurinn, og kastaði til hans kassa af skotum.

"Takk," sagði Jónas.
"Ekkert að þakka.  Hvað heitir þú annars?"
"Jónas."

"Jónas.  Ég heiti Danni.  Og þetta er Ólafur," sagði hann og klappaði fararskjóta sínum.  "Þú virðist vera týndur.  Þú getur ekki verið hér að eilífu.  Ég skal fylgja þér í næsta bæ."

"Þakka þér."

Danni beið á meðan Jónas setti skot í haglabyssuna, og deildi svo því sem eftir var í sitthvorn vasann á náttfötunum sinum.  Svo reið hann af stað, nógu hægt til þess að Jónas gæti elt hann.

"Hvað ert þú að gera hér í miðri Loca Lori eyðimörkinni, svona klæddur?" spurði Danni.

"Ég bara vaknaði hérna."

"Bara sísona?"

"Já."

"Það var og."

"Hvert ert þú að fara?"

"Ég er að leita að Hólkinum hans Tona, svo ég geti notað hann til þess að berjast við Krabba-manninn og hyski hans."

"Krabba-manninn?"

"Já."

"Hvað hefur Krabba-maðurinn gert þér?"

"Sjáðu bara hvað hann gerði við hundinn minn og hestinn minn," sagði Danni, og hann benti á skepnuna sem hann sat á.  "Einu sinni voru þetta tvö dýr."

Jónas kinkaði kolli.

"Alltaf öðru hvoru sendir hann á eftir mér skepnu til þess að drepa mig.  Leiðinda meinvörp, eitthvað sem hann hefur búið til á rannsóknarstofunni sinni, sambland af vél og eðlu, manni, apa eða einhverju öðru.  Hann hættir því ekki nema ég láti hann hætta því."

Jónasi varð litið á Danna.  Hann efaðist um þetta, en sagði ekkert.

"Á meðan Krabba-maðurinn lifir mun ég verða fyrir eilífu áreiti frá hálf-vélrænum óvættum hans.  Það þarf að stöðva."

"Hver er þessi Krabba-maður?"

"Hann var einu sinni venjulegur maður.  En hann var að fikta í hlutum sem hann átti ekki að vera að fikta í, og núna er hann breyttur.  Enginn hefur séð hann í mörg ár, svo ég veit ekki hversu breyttur hann er.  Sumir segja að hann sé einhverskonar skrímsli núna.  Ég veit bara hvar hann er, og að ég þarf að stöðva hann."

"Þú heldur að þú getir stöðvað hann með Hólkinum hans Tona?"

"Ég er viss um það."

"Veist þú hvar hann er?  Hólkurinn hans Tona, meina ég?"

"Nei, en mér var sagt að í næsta bæ væri maður sem getur sagt mér það."

Jónas kinkaði kolli, og þeir gengu áfram yfir heitan sandinn.  Jónas verkjaði í iljarnar af göngunni, ekki bara var sandurinn heitur, heldur voru steinar í honum sem var óþægilegt að stíga á.  Danni heyrði hann kveinka sér og sagði: "þegar við komum í bæinn skal ég redda þér skóm og hatti.  Það er ótækt fyrir nokkurn mann að vera svona til fara hér um slóðir."

Eftir nokkra stund sáu þeir glitta í byggingar í fjarska, og eftir það leið ekki nema klukkutími áður en þeir komu inn fyrir bæjarmörkin. 

2.

Í Bænum

Þegar þeir félagar komu til bæjarins fór Danni beint með Jónas í búð til þess að kaupa handa honum stígvél, til þess að hann þyrfti ekki að ganga berfættur á möl, og barðastóran hatt, til þess að hann fengi síður sólsting og brynni ekki á enninu.  Svo var förinni heitið á hótelið, þar sem var bar og veitingastaður.

"Hér er lykillinn að herberginu þínu, það er á efri hæðinni," sagði Danni, og rétti Jónasi lykil á stórri kippu, sem á var herbergisnúmer.

"Takk.  En hvernig get ég endurgreitt þér?"

"Hafðu ekki áhyggjur af því.  Ég fæ alla mína peninga frá skósveinum Krabba-mannsins."

"Borga þeir þér?"

Danni glotti.  "Nei, þeir fá bara nægan pening til þess að eiga fyrir fæði og húsnæði í mánuð, á meðan þeir eru að leita að mér.  Það hefur enn ekki tekið neinn þeirra lengur en tvær vikur að finna mig.  Reyndar er mig farið að lengja eftir árás þeirra, það eru liðnir tíu dagar síðan sá seinasti réðist á mig."

"Hvernig veistu að þeir nálgast?"

"Stundum eru vísbendingar.  Oftast birtast þeir bara."

Þeir fengu sér súpu og brauð, og svo lét Danni Jónas fá smá pening til þess að kaupa nesti og eitthvað til þess að eiga fyrir gistingu í tvo til þrjá daga í viðbót.

"Þú þarft sennilega að fá þér vinnu," sagði hann við Jónas; "þú getur reynt að tala við einhvern bóndann, og svo er pósturinn alltaf að leita að sendlum.  Þeir týnast svo oft í eyðimörkinni."

Jónas horfði á Danna.

"Snákar."

***

Jónas fór út og skoðaði sig um í bænum.  Hann hafði haglabyssuna með, því hann vissi ekki hvort það væri öruggt að geyma hana á herberginu.  Enginn virtist kippa sér sérstaklega upp við að hann hélt á henni.  Þetta var ekki stór bær, bara löng og breið aðal-gata, sem var þver-skorin af þremur mjórri götum sem lágu í íbúðahverfi öðru megin og hesthús, vöruskemmur og smiðjur hinumegin.  Þar var nóg um að vera, og hann fann pósthúsið þar sem Danni hafði sagt honum að hann gæti fengið vinnu.  Og það stóð heima, þar á veggnum var verið að auglýsa eftir starfskrafti, einhverjum til þess að vera hraðsendiboði.

Jónas litaðist um.  Þarna voru tveir póstvagnar, tveir menn voru að dunda sér við að gera annan kláran, það átti bara eftir að leiða hestana fyrir hann.  Það var fjöldinn allur af hestum í nágrenni pósthússins.  Það höfðu ekkert verið margir hestar á aðalgötunni, en hérna bakvið moraði allt í þeim.  Það voru þrjú hesthús, merkt sitt hverju fyrirtækinu, og þar inni voru margir menn að sinna dýrunum.  Sex hestar voru tjóðraðir fyrir utan pósthúsið, og rétt hjá var stía þar sem voru fleiri hestar.  Það voru tveir menn innan augsýnar í fullri vinnu við að moka hrossatað, og alveg meira en nóg af flugum.

Jónas gekk aftur yfir aðal-götuna og skoðaði hvað var á seyði í hinum hluta bæjarins.  Þar var skóli, kirkja, lítill almenningsgarður og eitthvað af fínni húsum.  Hann gekk umhverfis garðinn og litaðist um.  Þá rak hann augun í búð sem hafði farið framhjá honum.  Þetta virtist vera kjörbúð, þar sem hægt var að fá ávexti og krydd.  Ekkert sem vakti athygli sérstaklega, fyrir utan áberandi skilti sem á stóð: Úlfabanana færðu hjá okkur.

Jónas fór inn í búðina og spurði um þessa úlfabana.

"Ekki úlfa-banar.  Úlfa-Bananar.  Það stendur á skiltinu.  Hjá okkur færðu úlfa-banana."

"Já..."

"Þeir eru hér fyrir framan," sagði kaupmaður og benti á tvo kassa fulla af banönum.  "Þetta eru úlfabananarnir."

"Hvernig eru þeir öðruvísi en venjulegir bananar?"

"Úlfa-bananar eru bara venjulegir bananar á daginn, en á nóttunni breytast þeir í varúlf.  En bara á fullu tungli."

Jónas trúði þessu nú varlega, en hann sá að bananarnir voru ekki mjög dýrir, svo hann keypti eitt knippi. Þeir yrðu fínt nesti.

"Passaðu bara að fullt tungl skíni ekki á þá," sagði kaupmaður.  "Ég get selt þér tösku til þess að geyma þá í.  Mér sýnist þér ekki veita af því, gangandi um með alla vasa fulla og haglabyssuna svona í hendinni."  Og hann sýndi Jónasi leður tösku sem hann gat komið öllu sínu góssi fyrir í.  Hún var með ól svo hann gat slengt henni um hálsinn.  Jónasi þótti það góð hugmynd, og keypti töskuna af manninum.  Hann stakk banönunum og haglabyssunni í hana, og tæmdi annan vasann af haglaskotum ofan í hana líka, en fannst réttast að hafa einhver skot innan seilingar, svo hann deildi þeim milli vasa, en það voru helmingi færri skot en áður, og sigu því ekki eins mikið í.  Svo búinn fór hann út, og tók hring um svæðið áður en hann fór aftur á hótelið.

3.

Kúlnahríð á Hótelinu

Jónas kom sér fyrir á hótelherberginu. Hann passaði vel að tunglið gæti ekki skynið á bananana þegar hann tók þá upp úr töskunni, en tók einn af knippinu og fékk sér.  Hann var ósköp venjulegur að smakka.  Þessir bananar yrðu fínt nesti þegar hann færi úr bænum á morgun.

Herbergið var nokkuð stórt, og það voru svalir út frá því.  Hann opnaði út á svalirnar og kíkti út.  Hann sá yfir aðal-götuna, sá fólk ganga um, ein og ein hestakerra skrölti hjá.  Þetta var rólegur staður.

Tveir menn sem komu aðvífandi á hestum vöktu athygli hans.  Þeir litu einkennilega út; þeir voru dökkir yfirlitum, klæddir mjög svipað og Danni, en báðir höfðu þeir loftnet sitthvoru megin upp úr hausnum, eins og gamalt sjónvarp.  Þau komu upp í gegnum hatt-börðin hjá þeim.  Annar var samanrekinn eins og tunna og með loðinn haus eins og api, á meðan hinn hafði langan skrokk og granna, stutta útlimi og leit út eins og eðla.  Jónas hugsaði að þeir hlytu að vera með grímur.  Þessir einkennilegu menn bundu hesta sína við bjálka hinum megin götunnar og komu kjagandi í átt að hótelinu.  Alveg sérstaklega hafði eðlu-maðurinn einkennilegt göngulag; hann var svo hjólbeinóttur að hann gekk eins og hann hefði tunnu á milli fótanna.  Og hann var ekki í stígvélum, heldur berfættur, og með þrjár tær á eðlu-fótunum sínum.  Hinn var með svo langar hendur að þær námu næstum við jörð.

Jónasi flaug í hug að þetta gætu verið mennirnir sem Danni sagði að Krabba-maðurinn sendi alltaf út af örkinni á eftir honum, og hann fór og bankaði uppá herberginu hjá honum til þess að spyrja hann um það.  Danni kom til dyra, búinn að taka af sér hattinn og stígvélin, og Jónas sagði honum frá þessum tveimur mönnum sem hann hafði séð koma aðvífandi.

Danni hresstist allur, og fór og náði í hattinn: "þetta eru þeir.  Náðu í haglarann, það verður fjör."

Jónasi brá nokkuð við þetta, en hlýddi, og fór inn í herbergi.  Haglabyssan var enn í töskunni, og hann var að draga hana úr töskunni þegar skot kváðu við fyrir utan.  Jónasi þótti skothríðin frekar uggvænleg vegna þess hve ör hún var, óvinir Danna voru greinilega með einhverskonar vélbyssur.  Hann leit við í tæka tíð til þess að sjá flísast vel úr veggnum og ofarlega úr hurðinni.  Kúlurnar áttu greinilega greiðari leið gegnum veggina en hann hafði haldið.  Það leist honum mjög illa á.  

Hann heyrði þegar Danni skaut á móti, en hans byssa var talsvert lágværari.  Hann heyrði einhver köll að utan, óvættirnir voru að skipa Danna að láta sjá sig.  Hann svaraði með því að skjóta á þá, og þá komu nokkrar bunur úr vélbyssunum í gegnum vegginn.  Jónas sá að þeir miðuðu hátt.  Hann var með hólkinn tilbúinn við öxl eins og Danni hafði sagt honum, en vissi að öðru leiti ekki hvað hann átti að gera.  Hann vildi hjálpa honum, en hvernig?

Hann heyrði óvættina þramma eftir ganginum.  Danni var í herberginu sínu, hann heyrði hann bölva eitthvað og tvístíga.  Einhverjir málmhlutir féllu í gólfið.  Jónas sá undir hurðina hvað einhver stóð fyrir utan dyrnar, og greip tækifærið: hann skaut hurðina.  

Byssan sló eins og múlasni.  Það kom nógu stórt gat á hurðina til þess að troða kókflösku gegnum.  Jónas pumpaði haglarann og skaut aftur.  Það kom annað gat, jafn stórt, rétt hjá hinu.  

Svo skutu óvættirnir á móti.  Kúlurnar götuðu hurðina og vegginn við hliðina og ofan, og mölvuðu ljósakrónuna í tætlur.  Jónas skildi ekki af hverju þeir voru að skjóta svona út í loftið, en var mjög sáttur við það, kúlurnar fóru þá ekki í hann á meðan.

Þá var bankað í svaladyrnar.  Jónas leit við og sá að þar var Danni kominn, hann hafði klifrað á milli.

"Þakka þér fyrir þetta," sagði hann þegar Jónas opnaði fyrir honum; "það sem þú gerðir þarna bjargaði mér alveg."

Hann hafði ekki sleppt orðinu þegar þeir heyrðu brothljóð, og svo mikla skothríð, þegar óvættirnir brutust inn í herbergi Danna við hliðina og létu hverja skot-hrinuna á fætur annarri dynja á öllu þar inni.  

Jónas og Danni litu hver á annan, og byrjuðu að skjóta á vegginn þar sem þeir áætluðu að andstæðingar sínir væru á bakvið.  Jónas gat bara skotið þrisvar áður en hann varð að hlaða hólkinn aftur, en hann hafði frið til þess, vegna þess að óvættirnir voru ljóslega í miklu uppnámi hinum megin við vegginn, og það heyrðist á fótatakinu að annar þeirra var á leið út.  

Danni hrundi upp dyrunum og skimaði út á gang: "hann er á leið niður," sagði hann, og hann hljóp út.

Danni var ekki fyrr horfinn en górillu-vélmennið birtist í svaladyrunum, rytjulegt að sjá og reitt.  Það hélt sér í gluggakarminn með annarri hendi, en með hinni beindi það hólkinum inn og lét vaða: það bókstaflega spreyjaði kúlum frá einum vegg yfir á þann næsta, aðallega í loftið, svo ljósakrónan fékk að kenna á því aftur.  Jónas brást við með því að skjóta það.  Górillu-mennið kipptist við.  Jónas skaut

